Daag vaan de Moojertaol 21 fibberwarie
31 jannewarie 2018 Daag vaan de Moojertaol 21 fibberwarie
Wis geer tot “Bajke” in ’t Chinees “’n oons” beteikent?
Goonsdag 24 jannewarie hadde v’r – in ’t kader vaan d’n Internationaolen daag vaan de Moojertaol (op 21 fibberwarie) ’n bijeinkoms op de Universiteit mèt drei boetelandse studente.
Arianna oet Milaan, Selma oet Casablanca en Verion oet Sjanghai waore hiel vlotte lierlinge en kóste al gaw ’n ganse zin in eus dialek oetspreke.
Henny Jongen waor gekoppeld aon Arianna en heer had eigelek ouch neet väöl meujte um in ’t Iteljaons twie pèlskes te bestèlle. Dat góng bès rap. Noe dinke veer tot Henny stiekem in eder taol wel wèt wie heer e pèlske moot bestèlle ;).
Carlo Schrijnemaekers waor gekoppeld aon Selma en dat góng al get minder vlot. ’t Arabisch is hiel lesteg oet te spreke veur eine vaan us. ’t Heet hiel väöl speciaol klaanke en Selma had eus Mestreechs väöl gawwer oonder de knee es Carlo ’t Marokkaons. Heer had vief “takes” nudeg um ’t allemaol op camera te kriege.
Marlou Tomassen waor gekoppeld aon Verion, ziene Chinese naom is euveregens Yang meh dee gebruuk heer neet in Europa, en mós dus perbere Chinees (Mandarijn) te spreke. G’r kint uuch indinke tot ’t gein sinecure is um “Maag iech vaan uuch ’n oons sjink?” in ’t Chinees te zègke. Verion kós ’t wel in ’t Mestreechs dus Marlou mós draon geluive. Verion waor zoe aordeg gewees um ’t min of mie fonetisch op te sjrieve en op eineg momint kaome v’r drachter tot baj ke, ’n oons beteikent.
Dus…es g’r ins in Sjanghai zeet, kin g’r in eder geval al ’n oons bestèlle vaan ’t ein of ander.
V’r höbbe ’nen hiele leuke middag gehad. De studente en de Mestreechtenere kinne bès metein euverweeg. Soms mooste allein e bitteke mie meujte deveur doen.
Vaanaof d’n donderdag nao de Vastelaovend kint g’r de fèlmkes die veer gemaak höbbe online bekieke op youtube, facebook, eus website, de website vaan Universiteit Mestreech en Mestreech Marketing